Á nýja markaði í krafti þekkingar og styrks TM hefur í nokkur ár boðið þjónustu sína innan evrópska efnahagssvæðisins og hafa iðgjöld erlendis frá aukist hægt og örugglega á undanförnum misserum . Forsenda erlendra viðskipta er mat alþjóðlegs matsfyrirtækis á fjárhagslegum styrkleika en TM undirgengst , eitt íslenskra tryggingafélaga , slíkt mat . Ástæða þess að byrjað var að meta fjárhagslegan styrkleika TM með slíkum hætti voru kaup félagsins á norska tryggingafélaginu Nemi árið 2006 . „ Nemi naut styrkleikamats Standard & Poor's [ S & P ] og sem móðurfélag þurfti TM einnig að undirgangast slíkt mat , “ segir Hjálmar Sigurþórsson , framkvæmdastjóri fyrirtækjaþjónustu TM . „ Þegar Nemi var selt í byrjun árs 2009 var ákveðið að TM skyldi áfram gangast undir úttekt S & P enda nyti félagið góðs af því og gæti í krafti þess sótt á nýja markaði . “ Hjálmar segir að TM hafi fyrst fengið einkunnina BBB en hún hafi lækkað í BB + í kjölfar bankahrunsins haustið 2008 . „ Einkunnir fyrirtækja haldast jafnan í hendur við einkunnir ríkissjóða enda liggur almennt efnahagsástand í ríkjum til grundvallar á mati á fjárhagslegum styrkleika þeirra . Þegar S & P lækkaði einkunnina vegna langtímaskuldbindingar ríkisins lækkuðum við sjálfkrafa líka . Í janúar 2013 hækkaði einkunnin í BBB - með stöðugar horfur og sú góða og mikilvæga breyting varð svo í júlí 2014 að horfum var breytt úr stöðugum í jákvæðar . Það gefur tilefni til bjartsýni á að einkunnin kunni að hækka enn frekar . “ Að sögn Hjálmars er reglubundið mat S & P á fjárhagslegum styrkleika TM mikilvægt að ýmsu leyti . „ Rekstur og áætlanir félagsins eru grandskoðuð og vel fylgst með stöðu ríkisfjármála og þróun efnahagslífsins . Með því fæst mat á horfum á hverjum tíma frá utanaðkomandi aðila . Matinu fylgir líka aðhald sem með öðru , eins og til dæmis skráningu í Kauphöll , er hvati til að gera betur í rekstri . Að auki gerir matið okkur kleift að sækja viðskipti til annarra landa . “ TM hefur um nokkurt skeið annast tryggingar fyrir erlend fyrirtæki . Talsverður vöxtur varð í þeim hluta starfseminnar á árunum 2007 og 2008 en í kjölfar lækkunar matseinkunnarinnar vegna efnahagshrunsins dró heldur úr . „ Snemma árs 2009 fékk TM , fyrst erlendra tryggingafélaga , starfsleyfi í Færeyjum og tryggir nú meðal annars færeyska ríkisútvarpið og stórt sjávarútvegsfyrirtæki þar í landi . Árið 2010 tóku tryggingar erlendis að aukast á ný og árið 2012 komu um sex prósent iðgjalda félagsins að utan . Við hækkun mats S & P í ársbyrjun 2013 jukust erlendu viðskiptin enn frekar og nema þau nú um ellefu prósentum af iðgjöldum . “ Viðskipti TM í útlöndum eru einkum í Þýskalandi , Noregi , Svíþjóð og Færeyjum og aðallega á sviði skipa - og farmtrygginga . Hjálmar segir viðskiptin bjóðast í gegnum alþjóðlega tryggingamiðlara en starfsemi þeirra gerir TM mögulegt að starfa á erlendum mörkuðum án þess að starfrækja þjónustuskrifstofur með tilheyrandi kostnaði utan landsteinanna . „ Það ríkir hörð samkeppni á alþjóðlegum tryggingamarkaði enda tugir fyrirtækja um hituna . Í öllum viðskiptum TM erlendis er , líkt og í viðskiptum innanlands , nákvæmt áhættumat lagt til grundvallar . Félagið hefur aðgang að ýmsum upplýsingum til að verðleggja þjónustuna og kvikar hvergi frá ítrustu reglum um öryggi og áhættu . Sannleikurinn er sá að það væri tiltölulega auðvelt að vaxa hratt í útlöndum en með varkárni að leiðarljósi stefnir TM að því að auka hlutdeild sína erlendis hægum skrefum . “